Voetgangersbrug op N3 stort ineenFoto: Verskaf. Verskeie mense is beseer toe ‘n voetgangersbrug op die N3-hoofweg Woensdag in die vroeë oggendure ineengestort het. William Ntladi, woordvoerder van die Ekurhuleni-nooddienste, het aan Maroela Media bevestig niemand is tydens die voorval dood nie. “Vyf mense is beseer, waarvan drie in ŉ vragmotor wat by die voorval betrokke was, vasgesit het,” het Ntladi verduidelik. Volgens hom moes meganiese toerusting gebruik word om die beseerdes, onder wie ŉ 7-jarige meisie, uit die vragmotor te bevry. Al die beseerdes is na nabygeleë hospitale geneem vir mediese behandeling. “Ons het die oproep 01:23 gekry. Die voorval moes dus kort voor dit plaasgevind het,” het Ntladi verduidelik. Volgens hom sal die hoofweg vir die res van die dag en “selfs nog langer” gesluit wees om die skade te herstel. Die N3 Geldenhuys-wisselaar in ŉ noordelike en suidelike rigting, die Van Buuren-wisselaar asook die N3 Gilloolys-wisselaar sal vir die res van die dag gesluit wees.